Mar 12,2016
వారాంతానికి లాభాల్లోనే మార్కెట్లు..
       ముంబయి: స్థిరాస్తి, చమురు రంగం నుంచి లభించిన మద్దతుతో శుక్రవారం దేశీయ స్టాక్‌ మార్కెట్లు లాభాలలో నడిచాయి. రియల్‌ ఎస్టేట్‌ బిల్లుకు పార్లమెంట్‌లో ఆమోదం లభించడం.. చమురు, గ్యాస్‌ లైసెన్సింగ్‌ విధానాల్లో ప్రభుత్వం మార్పులు తీసుకురావడంతో మదుపరులు వీటిపై ఎక్కువగా దృష్టి సారించారు. దేశీయంగా సానుకూల పవనాలు, ప్రస్తుత బడ్జెట్‌ సమావేశాల్లోనే జీఎస్‌టీ బిల్లుకు ఆమోదం లభించనుందన్న అంచనాల్లో మార్కెట్లకు కలిస ివచ్చాయి. ఈ నేపథ్యంలోనే బీఎస్‌ఈ సూచీ సెన్సెక్స్‌ 94.65 పాయింట్లు పెరిగి 24,717.99 పాయింట్లకు చేరింది. నేషనల్‌ స్టాక్‌ ఎక్ఛ్సేంజీ సూచీ నిఫ్టీ 24.05 పాయింట్లు ఎగిసి 7,510.20 పాయింట్ల వద్ద ముగిసింది. చమురు, సహజ వాయువు రంగాల్లో భారీ పెట్టుబడులను ఆకర్షించేందుకు క్లిష్ట ప్రాంతాల్లో వెలికితీయాల్సిన గ్యాస్‌కు ప్రభుత్వం కొత్త ధరలను ప్రకటించింది. దీంతో రిలయన్స్‌ ఇండిస్టీస్‌ షేర్‌ 0.36 శాతం పెరిగింది. బీఎస్‌ఈలో మిడ్‌క్యాప్‌ 0.1 శాతం పెరగ్గా, స్మాల్‌క్యాప్‌ 0.2 శాతం కోల్పోయింది. నిఫ్టీ-50లో 27 స్టాక్స్‌ లాభాల్లో ముగిశాయి. కెయిర్న్‌ ఇండియా 4.30 శాతం, హెచ్‌యుఎల్‌ 2.20 శాతం, అదాని పోర్ట్స్‌ 2.01 శాతం, ల్యూపిన్‌ 1.99 శాతం, జీ 1.83 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. రంగాల వారిగా బీఎస్‌ఈలో లోహ, విద్యుత్‌, రియాల్టీ సూచీలు 0.69 శాతం, 0.46 శాతం, 0.30 శాతం చొప్పున నష్టపోయాయి. ఎఫ్‌ఎంసీజీ, వైద్య , ఆయిల ్‌అండ్‌ గ్యాస్‌ రంగాలు 1.24 శాతం, 0.53 శాతం, 0.50 శాతం చొప్పున రాణించాయి.
మీ స్నేహితులకు రికమెండ్ చెయ్యండి